CELEX: 32012D0075
Language: lt
Date: 2012-02-09 00:00:00
Title: 2012/75/ES: 2012 m. vasario 9 d. Komisijos įgyvendinimo sprendimas dėl Ganos jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB (pranešta dokumentu Nr. C(2012) 616)  Tekstas svarbus EEE

11.2.2012   
            
            
               LT
            
            
               Europos Sąjungos oficialusis leidinys
            
            
               L 38/45
            
         KOMISIJOS ĮGYVENDINIMO SPRENDIMAS
   2012 m. vasario 9 d.
   dėl Ganos jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB
   (pranešta dokumentu Nr. C(2012) 616)
   (Tekstas svarbus EEE)
   (2012/75/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalies pirmą pastraipą,
   atsižvelgdama į 2005 m. gegužės 13 d. Kipro pateiktą prašymą,
   kadangi:
   
               (1)
            
            
               pagal Direktyvą 2008/106/EB valstybės narės gali nuspręsti patvirtinti trečiųjų šalių išduotus atitinkamus jūrininkų atestatus, jeigu Komisija yra pripažinusi tą trečiąją šalį. Tos trečiosios šalys turi atitikti visus 1978 m. Tarptautinės jūrų organizacijos (TJO) konvencijos dėl jūrininkų rengimo, atestavimo ir budėjimo normatyvų (JRAB konvencija) (2) su pakeitimais, padarytais 1995 m., reikalavimus;
            
         
               (2)
            
            
               2005 m. gegužės 13 d. raštu Kipras pateikė prašymą dėl Ganos sistemų pripažinimo. Gavusi šį prašymą, Komisija įvertino Ganos jūrininkų rengimo ir atestavimo sistemą, kad patikrintų, ar Gana laikosi visų JRAB konvencijos reikalavimų ir ar imtasi tinkamų priemonių siekiant užkirsti kelią su atestatais susijusiam sukčiavimui. Tas vertinimas buvo grindžiamas 2009 m. gruodžio mėn. Europos jūrų saugumo agentūros ekspertų atlikto patikrinimo rezultatais. Atliekant patikrinimą buvo nustatyti tam tikri jūrininkų rengimo ir atestavimo sistemų trūkumai;
            
         
               (3)
            
            
               Komisija valstybėms narėms pateikė vertinimo rezultatų ataskaitą;
            
         
               (4)
            
            
               2010 m. gruodžio 20 d. raštu Komisija paprašė Ganą pateikti įrodymų, kad nustatyti trūkumai buvo pašalinti;
            
         
               (5)
            
            
               Gana 2011 m. vasario 21 d. raštu pateikė prašomą informaciją ir įrodymus, kad imtasi tinkamų ir pakankamų taisomųjų veiksmų, kad būtų pašalinta daugelis per atitikties vertinimą nustatytų trūkumų;
            
         
               (6)
            
            
               du trūkumai liko nepašalinti. Pirmasis trūkumas susijęs su Ganos negalėjimu užtikrinti, kad plaukiojimo karinio jūrų laivyno arba locmanų laivais stažas iš tiesų būtų susijęs su kompetencija, kuri vertinama atliekant atestavimą. Kitas trūkumas susijęs su priešgaisrinės saugos mokymų ir priešgaisrinės įrangos jūrininkų rengimo įstaigoje stoka. Todėl buvo paprašyta, kad Gana įgyvendintų papildomas taisomąsias priemones šioje srityje. Tačiau dėl šių trūkumų negalima abejoti bendra Ganos jūrininkų rengimo ir atestavimo sistemų atitiktimi JRAB konvencijos reikalavimams;
            
         
               (7)
            
            
               iš atitikties vertinimo rezultatų ir Ganos pateiktos informacijos vertinimo išvadų matyti, kad Ganos sistema atitinka reikiamus JRAB konvencijos reikalavimus, ir kad šalis ėmėsi tinkamų priemonių, kad užkirstų kelią su atestatais susijusiam sukčiavimui;
            
         
               (8)
            
            
               šiame sprendime nustatytos priemonės atitinka Jūrų saugumo ir teršimo iš laivų prevencijos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinant Direktyvos 2008/106/EB 19 straipsnį pripažįstamos Ganos jūrininkų rengimo ir atestavimo sistemos.
   2 straipsnis
   Šis sprendimas skirtas valstybėms narėms.
   
      Priimta Briuselyje 2012 m. vasario 9 d.
      
         
            Komisijos vardu
         
         Siim KALLAS
         
            Pirmininko pavaduotojas
         
      
   
   
      (1)  OL L 323, 2008 12 3, p. 33.
   
      (2)  Priimta Tarptautinės jūrų organizacijos.